## El Museu de Belles Arts de Castelló inaugura l’exposició ‘Juan B. Porcar i l’art rupestre’

*** La mostra arreplega el treball de l’il·lustre artista castellonenc que unix pintura i prehistòria
* L’exposició, amb entrada lliure, està emmarcada en les celebracions de l’‘Any Porcar 1889-1974’**

L’Institut Valencià de Cultura (IVC) ha inaugurat en el Museu de Belles Arts de Castelló l’exposició ‘Juan B. Porcar i l’art rupestre’, en el marc de les activitats previstes per la Conselleria d’Educació, Cultura, Universitats i Ocupació per a commemorar l’Any Porcar en el 50 aniversari de la defunció d’este il·lustre artista castellonenc.

Així, la sala vestíbul del centre museístic acull esta mostra que reunix diversos treballs de l’artista en els quals combina la prehistòria i la pintura.

Porcar va descobrir abrics amb pintures rupestres, dels quals destaquen els de la Joquera i els del barranc de la Gasulla. Per al calc de les pintures va idear un mètode de gran exactitud i va elaborar una sèrie de quadres amb la representació de les pintures rupestres prehistòriques que ara es poden vore en el Belles Arts.

La mostra, que es pot vore fins al 2 de febrer de 2025, està comissariada per Arturo Oliver Foix, director del Servici d’Investigacions Arqueològiques i Prehistòriques de la Diputació de Castelló.

A més, cal recordar que en la col·lecció permanent del Belles Arts de Castelló hi ha un total de deu obres de Porcar, huit pintures i dos escultures, que també estan exposades al públic.

L’accés a l’exposició i col·lecció del Museu és lliure. L’horari de visita és de dimarts a dissabte de 10:00 a 14:00 hores i de 16:00 a 20:00 hores; els diumenges i festius, de 10:00 a 14:00 hores; i els dilluns, tancat.

**Juan Porcar**

Juan Bautista Porcar (Castelló de la Plana, 1889-1974) és una figura clau de la pintura valenciana de finals del segle XIX i inicis del XX. Va ser el pintor castellonenc de més projecció nacional i internacional del seu temps i una de les figures capitals de la història de l’art valencià en el seu conjunt, en el qual van despuntar també Joaquim Sorolla, Vicente Blasco Ibáñez, Ignasi Pinazo o Marià Benlliure.

Coincidint amb l’efemèride de la defunció de l’artista, la Conselleria d’Educació, Cultura, Universitats i Ocupació, l’Ajuntament de Castelló de la Plana i la Diputació de Castelló han organitzat diverses activitats durant els pròxims mesos per a reivindicar la figura del pintor castellonenc.

Fecha: 08/10/2024